Source: http://www.bihon.ro/csm-oradea-a-redevenit-lidera/1385731
Timestamp: 2017-10-20 08:57:54+00:00

Document:
CSM Oradea a redevenit lideră - BIHON
CSM Oradea a redevenit lideră
la	20. februarie 2014 14:08
Baschetbaliştii orădeni au câştigat cu scorul de 78-74 meciul din deplasare cu BC Mureş.
CSM Oradea leagă din nou victoriile, obţinând miercuri al patrulea succes consecutiv, unul foarte important, în „jungla” de la Târgu Mureş. Echipa noastră a reuşit să câştige pe terenul vicecampioanei din ediţia precedentă, BC Mureş, formaţie care tocmai le aplicase etapa trecută o severă corecţie celor de la CSU Asesoft. Învingătoare în faţa Oradiei la o diferenţă ireală în ultima întâlnire directă de la Târgu Mureş, gazdele se gândeau probabil că nu vor avea probleme nici de această dată. Dar cum niciun meci nu seamănă cu altul, pe teren lucrurile au stat acum cu totul altfel. CSM Oradea a stăpânit jocul cu multă autoritate, aflându-se în avantaj în marea majoritate a timpului de joc. Chiar dacă nu s-a putut distanţa decisiv, echipa noastră s-a aflat la conducerea ostilităţilor, prestând un joc colectiv de foarte bună factură, care a dereglat mecanismul de joc al mureşenilor.
Partida a fost în general echilibrată, dar controlată de oaspeţi. Cu excepţia primelor două minute, orădenii s-au aflat în avantaj, scorul la finele primului sfert fiind 19-21. În sfertul secund s-au marcat puţine puncte. BC Mureş a reuşit o singură dată să treacă la conducere, scor 26-25 (’17), dar tot oaspeţii au condus la pauză, scor 34-37. Gazdele au forţat ritmul în sfertul trei, trecând de câteva ori în avantaj, dar echipa noastră a rezistat asaltului, conducând la limită înaintea ultimului sfert, scor 59-60. Impulsionată de prestaţia de excepţie a căpitanului William Franklin, formaţia orădeană a dominat sfetul patru. Mureşenii nu s-au aflat deloc în avantaj în aceste ultime zece minute, izbutind doar să egaleze o singură dată, scor 64-64 (’33). CSM Oradea a gestionat cu multă inteligenţă finalul, efectuând atacuri lungi, care i-au permis să-şi păstreze avantajul de pe tabelă. Rezultatul final, 74-78, consfinţeşte o victorie incontestabilă a echipei noastre.
Sala Sporturilor din Târgu Mureş. Spectatori: circa 2.000
BC Mureş Târgu Mureş – CSM Oradea 74-78 (19-21, 15-16, 25-23, 15-18)
BC Mureş: Martinic 17 (3×3), Lupusavei, Mladenovic 19, Peciukas 10 (1), Ivanovic 12 (1), Jelenic 9 (1), Jucan, Păltinişanu 2, Brown 5. Nu au jucat Mihuţi, Jakab, Baczko. Antrenor: Srecko Sekulovic
CSM Oradea: Comagic 4, Popescu, Dillon 13 (1), Subotic 8, Nicoară 10, Denison 10, Ţibîrnă 6, Hallik 3 (1), Franklin 24 (4). Nu au jucat Paşca, Pop, Hora. Antrenor: Cristian Achim
Arbitri: Doru Vinaşi, Laurenţiu Grigoraş, Alin Faur. Comisar FR Baschet: Mihai Caraion

References: CSM 

CSM 
 CSM 
 CSM 
 CSM 

CSM